Leon van Nierop se resensie: Invisible City | Maroela Media
Invisible City ***
Met Marco Pigossi en Fabio Largo
Regisseur: Luis Carone
Nogal 'n rare drama hierdie een, daarom word dit saam met die meer konvensionele News of the World geresenseer. Dis vir lesers wat daarvan hou om te eksperimenteer, wat soms kopkrap, wat vir mekaar vra: Is hy nou 'n dolfyn of 'n mens? En: "Wie is nou dood en wie lewe eintlik?"
Dit is 'n Brasiliaanse byna surrealistiese, mitiese rolprent met byskrifte, heeltemal anders as die soetsappige Bridgerton wat almal so gaande het en al oor 'n honderd miljoen keer gekyk is! Maar dit ref jou brein se enjin in die rooi! Jy moet dink, uithaal en wys en byhou, boeta!
'n Speurder, gespeel deur die gesaghebbende en super-aantreklike Marco Pigossi, ontdek 'n dooie pienk dolfyn wat op 'n strand uitgespoel het maar wat dalk 'n mens in ander gedaante kan wees… Daar is ook 'n mitiese voël wat deur bosmense geskiet word, en ander vreemde goeters en diere wat hul lewens verander. Wat is werklik en tasbaar, en wat nie? Dis wat hierdie moeilike drama vra!
Dit word geresenseer vir mense wat graag in hul verbeeldings delf en wonder presies wat aan gaan, maar uiteindelik beloon sal word.
En vroue wat Pigossi gesien het, seker een van die mees aantreklike sterre van die Brasiliaanse rolprentbedryf, sug dikwels gelate: "Ai, mooi was nog nooit lelik nie…" As hy net nie in 'n skoenlapper verander nie…